মেজাজ হারিয়ে ওল্ড ট্র্যাফোর্ডের ডাগ-আউট থেকে নির্বাসিত হলেন জোসে মোরিনহো। এক মাস পর দুর্দান্ত জয় নিয়ে ফের তৃপ্তির হাসি পেপ গুয়ার্দিওলার মুখে।
শনিবার দুই ম্যাঞ্চেস্টারকে নিয়ে উত্তাল হয়ে রইল ইপিএল। ঘরের মাঠে দশজনের ম্যান ইউ গোলশূন্য ড্র করল বার্নলের বিরুদ্ধে। ওয়েস্ট ব্রমউইচ-কে চার গোলে হারিয়ে সুখের দিন ফিরল ম্যান সিটি’তে। শুধু তাই নয়। গোলের খরা কাটিয়ে সাড়ম্বর প্রত্যার্তন ঘটল সের্জিও আগুয়েরোরও। ম্যাচে জোড়া গোল করলেন তিনি। উল্লসিত গুয়ার্দিওলা বলেছেন, ‘‘সের্জিও প্রমাণ করে দিয়েছে, ও কত বড়মাপের ফুটবলার। ওর থেকে এমনই ফুটবল দেখতে চাই।’’ বাকি দু’টি গোল ইকে গুন্ডোগানের। 
বুধবার লিগ কাপে ম্যান সিটির বিরুদ্ধে জয়ের পর জোসে মোরিনহো আশ্বাস দিয়েছিলেন, তাঁর দল ফের সুন্দর ফুটবল উপহার দেবে। কিন্তু শনিবারের ম্যাচে দেখা গেল অন্য ছবি। খুয়ান মাতা অথবা জ্লাটান ইব্রাহিমোভিচ, পল পোগবা অথবা ১৭ মিনিটের জন্য পরিবর্ত হিসাবে নামা ওয়েন রুনি, কেউই বার্নলের গোলমুখ খুলতে পারেননি। বিরতির সময় রেফারি ক্ল্যাটেনবার্গের সঙ্গে তর্ক করার কারণে ডাগ-আউট থেকে নির্বাসিত হন মোরিনহো। বাকি সময় ছিলেন স্ট্যান্ডে।
বিপদ আরও বাড়ে ৬৮ মিনিটে আন্দের এরেরা লাল কার্ড (দু’টি হলুদ কার্ড) দেখে মাঠ ছাড়ায়। ম্যাচের পর ক্ষিপ্ত মোরিনহো সাংবাদিক বৈঠকেও আসেননি। সহকারী ম্যানেজার রুই ফারিয়া বলেছেন, ‘‘এই ফলের কোনও ব্যাখ্যা নেই। ৯০ মিনিটে ফুটবলাররা একটা গোলও করতে পারেননি, তার চেয়ে হতাশাজনক ঘটনা আর কিছু হতে পারে না।’’
মাঠে ফিরেই চমক জিহুর
সান্ডারল্যান্ড’কে ৪-১ গোলে হারিয়ে টেবিলের দুই নম্বরেই রয়ে গেল আর্সেনাল। চোট সারিয়ে ফিরেই জোড়া গোল অলিভিয়ের জিহু-র। বাকি দুই গোল অ্যালেক্সিস স্যাঞ্চেজের।